Goeie nuus vir Brink-gesin | Maroela Media
Lise Brink is laat Dinsdagmiddag uit die waakeenheid van die Unitas-hospitaal in Centurion na 'n gewone saal geskuif.
Dr. Danie Brink, uitvoerende direkteur van Solidariteit Helpende Hand en Lise se man, het gesê die skuif is baie goeie nuus en 'n praktiese aanduiding van haar fisiese beterskap en "dat ons almal se gebede verhoor is".
Lise (43) het eers Sondag uitgevind twee van haar kinders is in die ernstige motorongeluk oorlede, wat 'n maand gelede buite Theunissen in die Vrystaat plaasgevind het. Lise, Danie en hul vyf kinders, was op pad om by familie aan te sluit vir die vakansie, toe die motor buite beheer geraak en gerol het nadat die linkeragterband losgekom het.
André (13) en Rachel (8) is in die ongeluk dood, terwyl Lise kritieke beserings opgedoen het. Haar linkerbeen is geamputeer en haar galblaas is verwyder ná die ongeluk. Johann (9) het ook kopbeserings en harsingskudding opgedoen, maar is intussen uit die hospitaal ontslaan.
"Lise praat baie oor André en Rachel en ek kan sien dat sy die uitwerking van hul dood intens ervaar," het Danie Dinsdag gesê. "Baie dankie vir soveel mense wat hieroor bid, spesifiek vir 'n genadige uitwerking op Lise en vir vordering op haar pad na fisiese en emosionele genesing."
Danie het vroeër gesê Lise se toestand verbeter daagliks en sy kan haar ledemate al goed beweeg en meer praat of fluister.
'n Gedenkdiens vir André en Rachel word Sondag om 14:30 in die ouditorium van die Hatfield Christian Church (HCC) in Pretoria gehou. Danie het vroeër gesê Lise sal ongelukkig nie die diens kan bywoon nie en die familie sal by later 'n private teraardebestelling vir André en Rachel hou.
Ons gebede word verhoor! Sterkte!
So danbaar saam met julle vir die goeie nuus. Sterkte vir dit wat nog voorlê. Die Here sal julle hierdeur ook dra.
Hierdie is uiters goeie nuus oor Lise en die Brinkgesin. Om 'n moeder te hê is die alles in die lewe vir 'n kind. Daarom die uitdrukking 'moedertaal'.
Tog wonder ek hoe 'n band kan loskom? Hier moes 'n bandbars plaasgevind het of die wiel (naaf en band) moes losgekom het. Sou die bars van die band gemaak het dat die band losgekom het? Dis net vir my nie 'n gebruiklike weergawe van wat by die wiel gebeur het. MM verduidelik asb.
Ek is so bitter jammer so iets het gebeur. Ek bid dat ons Hemelse Vader julle sal dra deur die eina tyd!!!